МОТИВИ
за изготвянето на проект на Наредба № ………… 2026 г. за условията и реда за възлагане и изпълнение на услуги от общ икономически интерес за превоз на пътници с железопътен транспорт


С приемането на Закона за обществения транспорт (ЗОТ) се създава нова, интегрирана правна рамка за планиране, възлагане на задължение за извършване на услуга от общ икономически интерес за превоз на пътници, финансиране и осъществяване на контрол от съответните компетентни органи.
[bookmark: _GoBack][bookmark: _Hlk233125962]	В чл. 40, ал. 5 от ЗОТ е регламентирано, че условията и редът за извършване на услуги от общ икономически интерес с железопътен транспорт се определят с наредба, издадена от министъра на транспорта и съобщенията съгласувано с министъра на финансите. В изпълнение на посочената разпоредба от закона е необходимо да се създаде подзаконов нормативен акт, който да уреди подробно условията и реда за възлагане на задължения за извършване на услуги от общ икономически интерес с железопътен транспорт.
С проекта на наредбата се цели:
· определяне на видовете услуги от общ икономически интерес и техния обхват; 
· въвеждане на правила за възлагане на извършване на услуги от общ икономически интерес с железопътен транспорт; 
С чл. 1, ал. 1 от проекта на наредба се предлага да се регламентира предмета акта, а именно – условията и редът за извършване на услуги от общ икономически интерес с железопътен транспорт.
В съответствие с разпоредбите на ЗОТ в чл. 1, ал. 2 е регламентирано, че задължението за извършване на услуги от общ икономически интерес се възлага чрез договор, като договорът се възлага по правилата на Регламент (ЕО) № 1370/2007 на Европейския парламент и на Съвета от 23 октомври 2007 г. относно обществените услуги за пътнически превоз с железопътен и автомобилен транспорт и за отмяна на регламенти (ЕИО) № 1191/69 и (ЕИО) № 1107/70 на Съвета (ОВ, L 315, 03/12/2007), наричан по-нататък „Регламент (ЕО) № 1370/2007“ и по реда на Закона за обществените поръчки. 
В чл. 2, ал. 1 от проекта на наредба е посочена целта на акта – възлагане на задължения за извършване на услуги от общ икономически интерес и очакваните резултати от прилагането му – постигането на определено равнище в транспортното обслужване и цени за даден вид транспортни услуги. 
Разпоредбата на чл. 2, ал. 1 е свързана с обстоятелството, че общественият превоз е услуга, осигуряваща достъп до транспортната система на хората от цялата страна, за което е необходимо намирането на възможности за подобряване и разширяване на обслужването на жителите и на малките населени места, наред с тези в по-големите градове и услугата следва да се предоставя на определено ценово равнище.
В чл. 2, ал. 2 от проекта на наредба е посочено, че задължението по ал. 1 се възлага за извършване на транспортни услуги, които превозвачът, в случай че се съобразява с търговския си интерес, не би поел в същия размер или при същите условия.
В чл. 2, ал. 3 е регламентирано, че финансовата тежест, произтичаща от икономическата неизгода за превозвача по ал. 2, се компенсира от държавата или общините, като с разпоредбата се гарантира, че превозвачът, на когото е възложено задължение за извършване на услуга от общ икономически интерес ще бъде финансово компенсиран за изпълнение на задължението.
В чл. 2, ал. 4 е регламентиран обхватът на задължението за извършване на услуга от общ икономически интерес, което може да включва 1. задължение за експлоатация - задължение на транспортното предприятие, когато инфраструктурата е в състава му, да поеме всички необходими мерки по отношение на железопътните линии и инсталации; 2. задължение за превоз – задължение на транспортното предприятие да приеме и да извършва всички превози на пътници при определени превозни цени и условия за превоз; 3. тарифно задължение - задължение на транспортното предприятие да прилага цени, които са в разрез с търговския му интерес, но са определени или установени от компетентните органи по съответния ред съгласно действащото законодателство.
С разпоредбата на чл. 3 от проекта на наредба е указано изрично, че задължението за извършване на услуги от общ икономически интерес е за извършване на железопътен превоз на пътници на територията на Република България. По този начин се регламентира допустимостта за възлагане на задължение за обществена услуга включително за превози, които с цел оптимизация на разходите се извършват с прикачен към международен влак състав, който състав се движи само на територията на страната.  
В чл. 4 от проекта на наредба е предвидена процедура за определяне на естеството и обхвата на задълженията за извършване на обществени услуги, и на обхвата на обществените поръчки за услуги. Съгласно т. 2.2.3 от документ „Известие на Комисията относно тълкувателни насоки по отношение на Регламент (ЕО) № 1370/2007 относно обществените услуги за пътнически превоз с железопътен и автомобилен транспорт“ (Тълкувателни насоки на ЕК), във връзка с член 2, буква д) и член 2а. „Определяне на естеството и обхвата на задълженията за извършване на обществени услуги, и на обхвата на обществените поръчки за услуги.“ преди да определи спецификации за задълженията за обществена услуга, компетентният орган следва да прецени дали е налице действителна нужда от планираните услуги за обществен транспорт. Този принцип се обуславя от съдебната практика на Съда на ЕС, по дело Altmark Trans GmbH, като е постановено, че не може да съществува реална необходимост от обществена услуга, ако пазарното търсене вече се задоволява от оператори при обичайни пазарни условия. Горният принцип изисква обхватът на услугата стриктно да съответства на пазарния дефицит, което е от ключово значение за контрола на държавните помощи. За да преценят дали съществува такава действителна необходимост, компетентните органи следва: да преценят дали е налице търсене от страна на ползвателите, да преценят дали пазарните оператори не могат да отговорят, дори и частично, на това търсене при липсата на задължения за извършване на обществена услуга и да дадат приоритет на подхода, който ограничава в най-малка степен основните свободи и е най-малко вреден за правилното функциониране на вътрешния пазар, за да се отговори на така определената нужда. Според Съда „липсата на доказателства от държавата членка, че обхватът на задължението за извършване на обществена услуга е необходим и пропорционален на действителна нужда от обществена услуга може да представлява явна грешка в преценката, която Комисията трябва да вземе предвид“. Изискванията на Тълкувателните насоки и на съдебната практика са отразени в чл. 4, ал. 1-3. С чл. 4, ал. 1 се предлага преди провеждането на процедура за възлагане на задължение за извършване на услуги от общ икономически интерес с железопътен транспорт министърът на транспорта и съобщенията или кмета на съответната община да определят обхвата на задължението, като изготвят предварителна оценка, която  включва: 1. оценка на потребителското търсене на пътнически железопътни услуги; 2. оценка на пазарното предлагане включително на услугите, които биха могли да бъдат предоставени от пазарните оператори, за да отговорят, дори и частично, на потребителското търсене, при липса на задължение за извършване на услуги от общ икономически интерес. Оценката включва консултации с превозвачите относно техния интерес да предлагат съответните услуги чрез услуги от търговски интерес; 3. оценка на възможността за прилагане на мярка, която нарушава конкуренцията в по-малка степен от възлагането на договор за обществена услуга. 
	С разпоредбата на чл. 4, ал. 2 се предлага да се регламентира задължение, съгласно което при определянето на обхвата на задължението трябва да се дава приоритет на подхода, който нарушава в най-малка степен функционирането на вътрешния пазар. 
С разпоредбата на чл. 4, ал. 3 се предлага да се регламентира правило, съгласно което обхватът на задължението за извършване на услуга от общ икономически интерес трябва да е пропорционален на действителната нужда от обществена услуга. 
	В чл. 5, ал. 1 и 2 от проекта на наредба се предлага предварителната оценка по чл. 4, ал. 1 да се публикува на интернет страницата на Министерството на транспорта и съобщенията или на съответната община, като кметът на общината уведомява министъра на транспорта и съобщенията за планирано възлагане на задължение за извършване на услуги от общ икономически интерес с железопътен транспорт в срок от 10 дни от публикуването на оценката чрез Интелигентната система за управление на обществения транспорт по чл. 14, ал. 1 от Закона за обществения транспорт. С разпоредбите на чл. 5, ал. 1 и 2 се осигурява прозрачност и институционална координация във връзка с планираното възлагане на услуги от общ икономически интерес с железопътен транспорт. Осигурява се също така своевременен достъп на заинтересованите лица и потенциалните превозвачи до информация относно необходимостта от възлагане на обществената услуга, като по този начин се създават условия за реална конкуренция и равнопоставеност между участниците. Разпоредбите са съобразени с принципите на прозрачност и недопускане на дискриминация, установени в Регламент (ЕО) № 1370/2007, както и в т. 2.5 от Тълкувателните насоки на ЕК, в която се подчертава необходимостта от публичност и достъпност на информацията относно възлагането на обществени услуги. Задължението общинският съвет да уведомява министъра на транспорта и съобщенията чрез Интелигентната система за управление на обществения транспорт в кратък срок след публикуването на оценката е насочено към осигуряване на координация, проследимост и централизирано управление на информацията относно планираните възлагания. Разпоредбата цели подобряване на взаимодействието между държавните и общинските органи, подпомагане на планирането и интегрираното управление на обществения транспорт, както и осигуряване на актуална информация относно услугите от общ икономически интерес в железопътния сектор. Чрез въвеждането на единен механизъм за уведомяване се създават предпоставки за по-ефективен контрол и съгласуваност при провеждането на процедурите за възлагане.
С разпоредбата на чл. 6, ал. 1 от проекта на наредба се предлага да се създаде задължение, съгласно което при провеждане на конкурентна процедура за възлагане, министърът на транспорта и съобщенията или кметът на съответната община да изготвят оценка на необходимостта от мерки, които да осигурят ефективен и недискриминационен достъп до подходящ подвижен състав и до материална база за ремонт, поддържане и експлоатация, с оглед установяване на механизъм за гарантиране на реална конкуренция при възлагането. Предложената разпоредбата е в съответствие с принципите на чл. 5а от Регламент (ЕО) № 1370/2007, съгласно които компетентния орган следва да осигури условия за реална и ефективна конкуренция при възлагането на обществени услуги в железопътния транспорт и т. 2.4.1. от Тълкувателните насоки на ЕК, касаещи прилагането на чл. 5а от Регламент (ЕО) 1370/2007. Достъпът до подвижен състав представлява една от основните структурни пречки пред навлизането на нови участници на пазара, тъй като железопътните превозни средства са високостойностни активи с дълги срокове за производство, доставка и сертифициране. При липса на подходящи мерки съществува риск конкурентната процедура да остане само формална, ако потенциалните участници не разполагат с реална възможност да осигурят необходимите активи за изпълнение на услугата. С предложената разпоредба се осигурява спазването на принципите за прозрачност, равнопоставеност и недопускане на дискриминация при възлагането на обществени услуги.
	С разпоредбата на чл. 6, ал. 2 от проекта на наредба се предлага докладът от извършената оценка по чл. 6, ал. 1 да се оповестява публично на официалната интернет страница на Министерството на транспорта и съобщенията или на съответната община не по-късно от шест месеца преди стартиране на процедурата за възлагане. Целта на разпоредбата е да осигури прозрачност и предвидимост на процедурата, както и достатъчно време за подготовка на потенциалните участници. Шестмесечният срок има за цел да осигури достатъчен период, в който заинтересованите превозвачи да анализират условията на процедурата, да осигурят технически и организационен капацитет и подготвят конкурентоспособни оферти. По този начин се гарантира реална конкуренция и се намалява рискът от ограничаване на пазара чрез недостатъчна или несвоевременно предоставена информация.
В чл. 6, ал. 3 от проекта се предлага при установена необходимост от мерки за осигуряване на ефективен и недискриминационен достъп до подходящ подвижен състав министърът на транспорта и съобщенията или съответният общински съвет да могат да предприемат мерки в съответствие с чл. 5а, параграф 2 от Регламент 1370/2007 –  придобиване от компетентния орган на подвижния състав, използван за изпълнението на услугите; предоставяне от компетентния орган на гаранция за финансирането на подвижния състав; задължение за компетентния орган след изтичането на срока на договора да изкупи по пазарни цени подвижния състав при предварително определени финансови условия или сътрудничество с други компетентни органи с цел да разполага с по-значително количество подвижен състав. Разпоредбата предоставя възможност възлагащият орган да подпомогне създаването на конкурентна среда, когато пазарът сам по себе си не осигурява достатъчни условия за участие на нови оператори. Предприетите мерки следва да бъдат пропорционални, прозрачни, икономически обосновани и приложими при равни условия за всички участници. Целта е премахване на структурните бариери пред конкуренцията.
В чл. 6, ал. 4 от проекта на наредба е регламентирано, че в случай, че подвижният състав се предоставя на нов превозвач, в документацията на процедурата за възлагане се включва наличната информация за разходите за поддръжка на подвижния състав и за неговото техническо състояние. Разпоредбата се създава в съответствие с т. 2.4.2. от Тълкувателните насоки на ЕК, съгласно които достъпът до пълна и надеждна техническа информация е съществен елемент за осигуряване на равнопоставеност между участниците в процедурата. Липсата на подобна информация би могла да постави новите участници в значително по-неблагоприятно положение спрямо действащия оператор, който вече разполага с техническа и експлоатационна информация.
Съгласно чл. 6, ал. 5 от проекта на наредбата, в случай че подвижният състав е закупен с публични средства и е предоставен на превозвач, изпълняващ договор за извършване на услуга от общ икономически интерес, при изчисляването на субсидията за компенсиране на задължението за превоз в разходите за амортизация не се включват амортизационните отчисления за активите, придобити със публичните средства.  Разпоредбата е в съответствие с т. 2.4 от Тълкувателните насоки на ЕК, където е посочено, че компенсациите и публичното финансиране не могат да водят до неоснователно икономическо предимство за оператора и до двойно финансиране.
В чл. 7, ал. 1 от проекта на наредба е регламентирано, че Министерският съвет по предложение на министъра на транспорта и съобщенията или общинският съвет по предложение на кмета на съответната община приема решение за провеждане на процедура за  възлагане на задължение за извършване на услуги от общ икономически интерес, съобразно техните правомощия и териториална компетентност. Предложената регламентация е съобразена с принципите на децентрализация и субсидиарност, като се гарантира възможност обществените услуги да бъдат възлагани на подходящо управленско ниво в зависимост от характера и обхвата на транспортната услуга. 
С чл. 7, ал. 2 от проекта на наредба е определено минималното съдържание на решението: 1. определят се задълженията за извършване на обществена услуга, които операторът на обществени услуги трябва да изпълнява, и съответните географски райони, в които ще се извършват; 2. определят се по обективен и прозрачен начин: а) параметрите, въз основа на които се изчислява компенсацията, ако има такава; б) естеството и обема на каквито и да било предоставени изключителни права, ако се предвиждат такива и мотиви за тях; 3. условия за подизпълнение, ако се предвиждат такива и мотиви за тях; 4. показатели за ефективност; 5. система „бонус-малус“; 6. срок на договора; 7. други условия. Посоченото минимално съдържание на решението за откриване на процедурата осигурява прозрачност, правна сигурност и предвидимост за участниците в процедурата, както и яснота относно икономическия баланс на договора. 
В чл. 7, ал. 3 от проекта на наредба е регламентирано, че Министерският съвет, съответно общинският съвет, не може да приема решение за възлагане на задължение за извършване на услуги от общ икономически интерес, ако такова задължение вече е възложено от другия орган за съответната територия. Разпоредбата цели координация и недопускане на дублиране на възложени задължения между Министерския съвет и общинските съвети, с цел законосъобразност, ясно разпределение на компетентностите и предотвратяване на двойно финансиране.
В чл. 7, ал. 4 и ал. 5 от проекта на наредба се урежда възможността правомощията по провеждане на процедурите да се възлагат на изпълнителни органи – министъра на транспорта и съобщенията и кмета на общината, което осигурява оперативност и ефективност при реализиране на процедурите и ясно разпределение между органа, който взема стратегическото решение, и органа, който организира изпълнението му. В ал. 4 е указано, че с решението по чл. 7, ал. 1 Министерският съвет възлага на министъра на транспорта и съобщенията да проведе процедурата за възлагане на задължение за извършване на услуги от общ икономически интерес по отношение на: 1. определен вид обществени превозни услуги с железопътен транспорт, извършвани на територията на цялата страна или на част от нея; 2. една или повече социални категории пътници, на които е предоставил право на безплатно или с намалени цени пътуване. В ал. 5 е указано, че с решението по чл. 7, ал. 1 общинският съвет възлага на кмета на общината да проведе процедурата за възлагане на задължение за извършване на услуги от общ икономически интерес по отношение на: 1. определен вид обществени превозни услуги с железопътен транспорт, извършвани на територията на съответната община; 2. една или повече социални категории пътници, живеещи на територията на съответната община.
В чл. 7, ал. 6 и ал. 7 от проекта на наредба са предвидени механизми за координация и недопускане на дублиране на възложени задължения между Министерския съвет и общинските съвети, с цел законосъобразност, ясно разпределение на компетентностите и предотвратяване на двойно финансиране. В ал. 6 е регламентирано, че преди приемане на решение за провеждане на процедура или за възлагане на задължения по реда на чл. 8 („спешна мярка“) кметът на съответната община е длъжен да направи запитване към министъра на транспорта и съобщенията дали задължението не е възложено вече от Министерския съвет. В ал. 7 е указано, че общинският съвет след възлагането на процедурата е длъжен да представи информация в Интелигентната система за управление на обществения транспорт за всяко възложено задължение в т.ч. за сключения договор и за всяка промяна в него в 14-дневен срок от сключването му или промяната.
В чл. 7, ал. 8 от проекта на наредба са предвидени основните принципи при възлагането чрез конкуретна процедура – в съответствие с член 5, параграф 3 от Регламент (ЕО) № 1370/2007, като е предвидено възлагането да се извършва въз основа на справедлива, открита, прозрачна, и недискриминационна конкурентна процедура, освен в случаите, посочени в чл. 5, параграф 3а, 4, 4а, 4б, 5 и 6 от Регламент (ЕО) № 1370/2007. Разпоредбата съответства на т. 2.5.2. от Тълкувателните насоки на ЕК, в която ясно е установено, че конкурентната процедура съгласно член 5, параграф 3 от Регламент  (ЕО) № 1370/2007 е принципът, докато параграфи 3а, 4, 4а, 4б, 5 и 6 предвиждат изключения от това правило. Съгласно съдебната практика всяка дерогация или изключение от общо правило следва да се тълкува ограничително. 
В чл. 8 от проекта на наредба е регламентиран реда за предприемане на спешни мерки при извънредни обстоятелства с цел гарантиране непрекъсваемостта на обществената услуга, като е осигурена публичност на предприетите действия и право на съдебен контрол по реда на административното производство. В ал. 1 е регламентиран начина на публикуване и оповестяване на спешната мярка. В чл. 8, ал. 2 и 3 са регламентирани лицата, които могат да обжалват спешните мерки и органите пред които се обжалват. По този начин се осигурява прилагането на чл. 5, пар. 7 от Регламент (ЕО) № 1370/2007.
В чл. 9 и чл. 10 от проекта на наредба е предвиден ред за обжалване на решенията по чл. 5, пар. 2 - 4 и 6 от Регламент (ЕО) № 1370/2007 – по отношение на тяхната законосъобразност и на решенията по чл. 5, пар. 4а и 4б от Регламент (ЕО) № 1370/2007 – по отношение на тяхната обоснованост. Тези разпоредби уреждат задълженията, която има всяка държава членка, а именно да гарантират, че решенията на компетентните органи, взети в съответствие с член 5, пар. 2-4 и 6, могат да бъдат ефективно и бързо преразглеждани по искане на всяко лице, което има или е имало интерес от получаването на конкретна поръчка и което е претърпяло вреди или рискува да претърпи вреди от твърдяно нарушение („заинтересовани страни“). В случаите на пряко възлагане по чл. 5, пар. 4а и 4б от Регламент (ЕО) № 1370/2007 трябва да се осигури възможност за заинтересованите страни да поискат оценка на обоснованото решение, взето от компетентния орган от независим орган. Поради тази причина чл. 10 от проекта на наредбата урежда възможност за обжалване на решенията пред Изпълнителна агенция „Железопътна администрация“ по отношение на тяхната обоснованост. Предвиден е срок за обжалване и срок за произнасяне на органа.
С чл. 11 от проекта на наредба се установява принципът, задълженията за извършване на услуги от общ икономически интерес да могат да бъдат възлагани единствено на лицензирани железопътни превозвачи, които притежават всички изискуеми документи съгласно Закона за железопътния транспорт и нормативните актове по прилагането му. Разпоредбата гарантира, че обществени средства ще се предоставят само на оператори, които отговарят на законовите изисквания за финансова стабилност, професионална компетентност, организационен капацитет и безопасност. По този начин се осигурява защита на обществения интерес, намаляване на риска от неизпълнение или некачествено изпълнение на обществените услуги и съответствие между режима на лицензиране и режима на възлагане на услуги от общ икономически интерес. Разпоредбата е съобразена с Регламент (ЕО) № 1370/2007 и с Регламент (ЕС) 2021/782, които изискват обществените услуги да бъдат предоставяни при високо ниво на безопасност, надеждност и качество.
С чл. 12 от проекта на наребда се определят необходимите условия за провеждането на процедурата за избор на превозвач, на когото се възлага изпълнението на задължението за извършване на услуги от общ икономически интерес в т.ч. обхвата и обема на възлаганите услуги, и съответните географски райони, в които ще се извършват; продължителност на възлагането; изключителни права, ако се предоставят такива; достъп до подвижен състав, социални стандарти, правила за определяне на компенсацията, ключови показатели за ефективност и качество на възлаганите услуги; система „бонус-малус“, подизпълнение, ако се предвижда такова и др. По този начин се осигурява защита на обществения интерес, намаляване на риска от неизпълнение или некачествено изпълнение на обществените услуги.
С чл. 13, ал. 1 от проекта на наредба се установява задължението след приключване на процедурата за възлагане министърът на транспорта и съобщенията да предложи на Министерския съвет, съответно кметът - на общинския съвет, да се приеме решение за възлагане. Предложението следва да се мотивира и да съдържа резултатите от проведената процедура. Разпоредбата е в унисон с принципите на прозрачност, равнопоставеност и недискриминационност на кандидатите и гарантира проследимост, обективност и възможност за контрол върху оценителния процес.
С чл. 13, ал. 2-4 от проекта на наредба е регламентирано, че Министерският съвет, съответно общинският съвет, приема решение, с което определя превозвача, на когото възлага изпълнението на задължението за извършване на услуги от общ икономически интерес и упълномощава съответно министъра на транспорта и съобщенията или кмета на общината, да сключи договор с определения превозвач. 
В чл. 14, ал. 1 от проекта на наредба е предвидено, че възлагането на задължението за извършване на услуги от общ икономически интерс с железопътен транспорт се осъществява чрез сключването на договор между министъра на транспорта и съобщенията или оправомощено от него лице и съответния превозвач, въз основа на решение на Министерския съвет за възлагане на услугата, съответно между кмета на общината или оправомощено от него лице и съответния превозвач, въз основа на решение на общинския съвет за възлагане на услугата. Алинея 2 урежда максималния срок на договора – до 15 години съгласно чл. 4, параграф 3 от Регламент (ЕО) № 1370/2007, под условие че превозвачът поддържа валидна лицензия съгласно Закона за железопътния транспорт. Предвижда се ежегодно актуализиране на договора с цел адаптиране към промените в транспортните потребности и финансовите параметри на услугата.
Разпоредбата на чл. 15, ал. 1 от проекта на наредба урежда съдържанието на договора за възлагане. Въвеждат за ключови елементи от съдържанието, като видове услуги и реда за тяхното отчитане, обем на превозите, цени и свързаните с тях механизми за компенсация, изисквания към подвижния състав, минимални стандарти за качество, показатели за ефективност, система „бонус-малус“, контрол и др. С уреждането им се създава ясна и предвидима рамка, гарантираща законосъобразното възлагане и изпълнение на обществените превозни услуги, ефективното разходване на публичните средства и защитата на обществения интерес.
Съгласно чл. 15, ал. 2 от проекта на наредба, при изтичане на срока на договора или при прекратяването му, подвижният състав се предоставя обратно на министъра на транспорта и съобщенията или на кмета на съответната община, или се прехвърля на друг превозвач, предоставящ услуги от общ икономически интерес с железопътен транспорт. Подвижният състав се предава в състояние, което съответства на предписаната за него експлоатационна технология и годност. Разпоредбата има за цел да гарантира непрекъсваемостта на обществената услуга и възможността за безпрепятствена смяна на оператора след приключване на договора. 
В чл. 15, ал. 3-4 от проекта на наредба е регламентирано, че министърът на транспорта и съобщенията или кметът на съответната община предвиждат период на мобилизация – от подписването на договора до ефективната дата на изпълнението му, който е не по-кратък от 6 месеца и не се включва в срока на договора. По време на периода на мобилизация не се извършват авансови плащания по договора. Периодът на мобилизация е необходим, за да могат избраните железопътни превозвачи да се подготвят за започване на обществената превозна услуга.
В чл. 16 от проекта на наредба е указано, че правото на компенсация възниква от датата на сключване на договора или от друг срок, определен в договора. Разпоредбата е необходима, за да се определи дата на която започва ефективното изпълнение на договора и съответното му заплащане.
[bookmark: _Hlk233123997]В чл. 17 от проекта на наредба са включени общи разпоредби относно компенсирането на задължението за извършване на обществени превозни услуги. Предвидено е железопътният превозвач, изпълняващ задължение за извършване на услуги от общ икономически интерес, да се компенсира по условията и реда на наредбата по чл. 47, ал. 1 от Закона за обществения транспорт. Максималният размер на компенсациите се определя ежегодно със Закона за държавния бюджет за съответната година и се отразява в договора. 
Съгласно член 7, параграф 2 от Регламент (ЕО) № 1370/2007 поне една година преди публикуването на поканата за участие в търг или преди прякото възлагане на обществена поръчка за услуги компетентните органи публикуват определена информация относно предвижданата поръчка в Официален вестник на Европейския съюз. Задължението е отразено в чл. 18, ал. 1 от проекта на наредба. В ал. 2 е предидено изключение от изискването за публикуване на информация – при предоставяне на услуги за пътнически превоз, възлизащи на по-малко от 50 000 километра годишно. С ал. 3 е въведено изискване ако информацията се промени след публикуването, органът, който ще провежда процедурата, да публикува съответната поправка във възможно най-кратък срок. При възлагане при условия на „спешна мярка“ регламента не изисква публикуване на информация, което е отразено в чл. 18, ал. 4. С цел осигуряване на публичност и прозрачност при разходването на публичен ресурс в чл. 18, ал. 5 от проекта на наредба е регламентирано изискване всеки орган, възложил задължение за обществен превоз на пътници, да публикува веднъж годишно доклад относно задълженията за извършване на обществените услуги, за които отговаря. Освен това в ал. 6 е предвидено при пряко възлагане на задължение за обществен превоз на пътници в съответствие с чл. 5, пар. 6 от Регламент (ЕО) № 1370/2007, органът, възложил задължението в едногодишен срок от възлагането оповестява информацията, посочена в чл. 7, пар. 3 от Регламент (ЕО) № 1370/2007. 
С чл. 19 от проекта на наредба се вменяват задължения за възложителите или упълномощени от тях лица да извършват контрол на изпълнението на възложените от тях договори. Основната цел на контрола е да установи дали изпълнението на възложеното задължение съответства на договора и законовите изисквания и да предотврати, разкрие и санкционира нарушения, свързани със законосъобразното и ефективно разходване на публични средства.
 Съгласно чл. 20, ал. 1 от проекта на наредба контролът се извършва чрез: проверка и анализ на отчетите на железопътния превозвач, планирани проверки на място и извънредни проверки. В ал. 2 са регламентирани правата на възложителите и на упълномощените от тях лица за целите на контрола, в т.ч. право на свободен достъп до всички обекти на жп превозвач, право да изискват и да проверяват всички съотносими документи, да изискват и получават писмени обяснения, да дават указания за отстраняване на пропуски и нарушения. В ал. 3 е регламентиран обхвата на проверките. Съгласно ал. 4 и ал. 5 за извършените проверки се съставят протоколи с констатации, изводи и заключения от проверките, като към тях се прилагат и документите, въз основа на които са направени констатациите, изводите и заключенията.
Прилагането на наредбата няма да изисква допълнителни бюджетни средства извън предвидените в държавния бюджет средства за финансиране на обществени превозни услуги с железопътен транспорт. Прилагането на наредбата няма да доведе до финансиви разходи за железопътните превозвачи, потенциални изпълнители на договор за възлагане на задължение за извършване на услуга от общ икономически интерес за превоз на пътници с железопътен транспорт.
Наредбата за условията и реда за възлагане на задължение за извършване на услуги от общ икономически интерес за превоз на пътници с железопътен транспорт е необходима за практическото прилагане на Закона за обществения транспорт в частта относно възлагането на задължение и изпълнението на услуги от общ икономически интерес с железопътен транспорт. С приемането на наредбата ще се създаде ясна и предвидима нормативна рамка за възлагане и изпълнение на услуги от общ икономически интерес с железопътен транспорт. Ще се въведат ясни правила относно компетентността, процедурата за възлагане и съдържанието на договора. Ще се осигури предвидимост при възлагането и публичност на информацията относно възложените услуги, избраните превозвачи и качеството на изпълнение. 
Проектът е в съответствие с правото на Европейския съюз, включително с документ „Известие на Комисията относно тълкувателни насоки по отношение на Регламент (ЕО) № 1370/2007 относно обществените услуги за пътнически превоз с железопътен и автомобилен транспорт“ и създава условия за устойчиво развитие на обществения железопътен транспорт като услуга от общ икономически интерес. С предлаганият проект на наредба се осигурява прилагането на изискванията на Регламент (ЕО) № 1370/2007 поради което е изготвено становище на Работна група 9 „Транспортна политика“ към Съвета по европейските въпроси. С проекта не се въвеждат изисквания на директиви на Европейския съюз, поради което не е изготвена таблица за съответствието с правото на Европейския съюз.
Предприети са действия за отмяна на Наредбата за възлагане и изпълнение на задълженията за извършване на обществени превозни услуги в железопътния транспорт, приета с постановление на Министерския съвет на основание чл. 54, ал. 5 от Закона за железопътния транспорт, който е отменен с § 7 от Заключителните разпоредби на Закона за обществения транспорт.
В изпълнение на чл. 26, ал. 2 - 4 от Закона за нормативните актове проектът на наредбата заедно с доклада към него, съдържащ мотивите за изготвянето на проекта на наредба се публикува за провеждане на обществени консултации на страницата на Министерството на транспорта и съобщенията и на Портала за обществени консултации на Министерски съвет, като резултатите от проведените консултации ще бъдат отразени в справка.
